U PONEDJELJAK poslijepodne istokom Splita proširila se informacija da je uočena skupina migranata. Netko je to dojavio i policiji.

No vrlo brzo se ispostavilo da je riječ o turistima iz Azije.

"Nakon prijave smo izašli na teren u Žrnovnicu te smo u kratkom roku utvrdili da se radi o stranim državljanima koji legalno borave u našoj zemlji kao turisti. Nikakvog razloga za paniku nema", rekli su iz splitske policije za Dalmacija Danas.

Neslužbeno se doznaje da se radi o grupi turista, većinom u dobi od 20 do 30 godina, koji su danas bili na izletu u Splitu i okolici. Dio njih odsjeo je u jednom hotelu na području Splita, a radi se o turistima iz Azije. Navodno se radilo o tri osobe.

Žena u Samoboru lani prijavila zaposlenika Rimac Automobila

Tekst se nastavlja ispod oglasa

Ovo nije prvi put da se događa da građani prijavljuju da su vidjeli migrante koji to nisu.

Primjerice, dubrovačka je policija prošle jeseni u više navrata dobila dojave o navodnim migrantima koji se spuštaju s brda. No kad bi došli na mjesto događaja, ili ne bi zatekli nikoga ili bi zatekli planinare i izletnike.

U studenom prošle godine jedna je žena u Samoboru u jednom trgovačkom centru vidjela navodne migrante i odmah je sve prijavila policiji. Zagrebačka policija je odmah izašla na teren i ustanovila da se radi o uredno prijavljenim strancima koji su zaposleni u Rimac Automobilima, tvrtki Mate Rimca koja je poznata širom Hrvatske, ali i svijeta.